Dos dies abans del límit que s'havia marcat, Locomore va anunciar que havia aconseguit el capital necessari per llançar un servei ferroviari que competeixi amb Deutsche Bahn (DB).
Locomore és una societat limitada (GmbH) fundada l'any 2007.
Va participar en la posada en marxa de l'exprés Hamburg-Colònia (HKX), tot i que després es va desvincular del projecte per diferències amb l'inversor principal.
Malgrat tot, sembla que l'entusiasme dels promotors de Locomore pels trajectes ferroviaris de llarga distància va romandre intacte, i els va portar a plantejar-se objectius com ara el d'oferir als usuaris una alternativa viable al servei que presta DB.
El fundador i director de la companyia és Derek Ladewig, especialista en gestió i administració pública, i assessor del Govern alemany en matèria ferroviària.
Al seu parer, l'única manera de fer que els trens de llarga distància guanyin passatgers és aconseguir que existeixi una possibilitat real de competència i que l'usuari pugui triar entre diferents operadors ferroviaris.
Completen el nucli de la companyia altres professionals provinents de diferents camps: hi ha politòlegs, especialistes ambientals, enginyers de telecomunicacions...
Molts d'ells estan lligats a moviments habitualment crítics amb les institucions de poder clàssiques, com ara els corrents antinuclears o les fundacions de programari lliure.
El 27 de gener d'enguany Locomore va anunciar que havia assolit el capital necessari per tirar endavant el seu projecte alternatiu al servei de DB: dos dies abans del final previst per a la campanya de micromecenatge, s'havien superat amb escreix els 460.000 euros que calen per posar en marxa el seu servei a partir de setembre de 2016.
Els diners recaptats provenen d'aportacions de particulars i de la venda anticipada de bitllets.
En aquest sentit, Locomore ofereix preus avantatjosos respecte de DB: 22 euros enfront els 59 euros de tarifa bàsica que carrega la companyia tradicional per al trajecte més llarg, de terminal a terminal, entre les ciutats que s'assenyalen més avall.
Pel que fa a les distàncies curtes i mitjanes, Locomore ofereix bitllets a 7 i a 13 euros, respectivament.
A més, Locomore ofereix l'opció de prepagament de bitllets (per valor de 150 euros però a un preu de només 100), per fer servir els crèdits corresponents com millor convingui.
Val a dir que la nova companyia no amaga un cert perfil de baix cost, tot i que s'estima més parlar de preus justos.
A diferència, però, de les clàssiques empreses de serveis de baix cost, Locomore ofereix flexibilitat total en els seus bitllets.
Els fons aconseguits a partir de les diverses vies de finançament aniran destinats a cobrir les despeses inicials de posada en funcionament del servei, incloent-hi el lloguer de locomotores i vagons i els salaris del personal.
La ruta oferta per Locomore serà entre Berlín i Stuttgart (via Hannover i Frankfurt), i el servei consistirà en un trajecte diari en cada sentit.
La infraestructura ferroviària que utilitzarà la companyia és la proporcionada per DB Netz.
Pel que fa als vehicles, Locomore emprarà vagons modernitzats, amb compartiments, equipats amb taules, servei gratuït de Wi-Fi i preses de corrent per a aparells electrònics.
Segons Locomore, la velocitat màxima del seu servei serà de 200 km/h, cosa que farà que el trajecte entre Berlín i Stuttgart duri 6,5 hores (una mica més que amb el servei DB, entre 5,5 i 6 hores aproximadament).
Per a 2017 es preveu la implantació de noves rutes.
Des de setembre d'enguany funcionarà la ruta Stuttgart-Berlín per Hannover; l'any 2017 es preveu implantar tres noves rutes que comunicaran Berlín amb Colònia, Munic i Binz (costa bàltica)
Mecanismes col·laboratius, Dimensió social de la mobilitat, Nous vehicles i modes, Sistemes d'explotació, Cooperació entre ens.